
КОМИСИЯ ЗА ПРОТИВОДЕЙСТВИЕ НА КОРУПЦИЯТА И ЗА ОТНЕМАНЕ НА НЕЗАКОННО ПРИДОБИТОТО ИМУЩЕСТВО
					
РЕШЕНИЕ
№ РП–101–18–037
гр. София, 27.06.2018 г.

	Днес, 27.06.2018г., Комисията за противодействие на корупцията и отнемане на незаконно придобито имущество /КПКОНПИ/, в състав:

	Антон Славчев - Заместник- председател
	Антоанета Георгиева - Цонкова- член
	Силвия Къдрева - член
	Пламен Йоцов - член

При участието на стенографа М.В., като изслуша докладвания от Специализирана дирекция „Правна” сигнал с рег. № ЦУ01-С-101/16.04.2018г., за да се произнесе, взе предвид следното:
Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ), образувано въз основа на сигнал, подаден от ***.
Сигналът е подаден против С.Д.Я. – частен съдебен изпълнител с район на действие Окръжен съд – В.
По същество, в сигнала се съдържат твърдения за това, че Я. в качеството си на частен съдебен изпълнител при изпълнение на правомощията си по служба е извършила редица нарушения на Гражданско-процесуалния кодекс, свързани с водените от нея изпълнителни дела.
Към сигнала, като доказателство е приложено писмо с изх. №94-В-140/21.10.2016г. на Министерство на правосъдието.
При проверката относно допустимостта на сигнала се установи, че същият не отговаря на изискванията на чл.48, ал.1, т.2 от ЗПКОНПИ – липсват посочени имена на лице, заемащо висша публична длъжност, срещу което се подава сигнала, както и заеманата от него висша публична длъжност.

От събраните в хода на административното производство доказателства Комисията установи следното от фактическа страна:

Сигналът е подаден от лице с посочени имена, адрес и е подписан.
От извършената справка в Регистъра на частните съдебни изпълнители при Камарата на частните съдебни изпълнители е установено, че С.Д.Я. е частен съдебен изпълнител с рег.№719, район на действие В. и адрес на кантората в гр.В. ул. ***.

При така установената фактическа обстановка Комисията стигна до следните правни изводи:

Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати.
С.Д.Я., в качеството си на частен съдебен изпълнител не е лице, заемащо висша публична длъжност и не попада в приложното поле на чл.6, ал.1, т.1-50 от ЗПКОНПИ.
Това е така, защото категориите лица, заемащи висша публична длъжност, са изчерпателно изброени в чл.6, ал.1, т.1-50 от ЗПКОНПИ, като частните съдебни изпълнители не попадат сред тях.
Наличието на лице, заемащо висша публична длъжност, е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка - субект, или лице, заемащо висша публична длъжност, срещу което да се проведе административното производство, се явява пречка за разглеждане на сигнала и е основание за прекратяване на производството и изпращане на сигнала по компетентност, на основание чл.47, ал.5 от ЗПКОНПИ, на органа по избора или назначаването.
Предвид горното, Комисията за противодействие на корупцията и отнемане на незаконно придобито имущество, на основание чл.27, ал.2 от АПК, във вр. с чл.6, ал.1 и чл.47, ал.5 от Закона за противодействие на корупцията и за отнемане на незаконно придобитото имущество,

РЕШИ:

ПРЕКРАТЯВА производството по сигнал с рег. № ЦУ01-С-101/16.04.2018г. против С.Д.Я. – частен съдебен изпълнител и изпраща сигнала по компетентност на Министерство на правосъдието.

